初到淮西讀書申申堂寄友
作者：劉敞
朝代：宋

paragraphs: 禀性實無用，干名謬所望。
中爲祿仕逼，誤有世俗償。
組綬見羈縻，簿書正搶攘。
語言畏時忌，談笑憂事妨。
往者託山林，未能下羲皇。
邇來失吾真，終日幾發狂。
期會非本務，米鹽豈大方。
灑心賴篇籍，發興依松篁。
朋友素所畏，道路阻且長。
怨極倘見思，寄聲慰離腸。